
Leon la løkken om halsen på den unge mannen. Han rettet på finlandshetten han hadde tredd over hodet sitt, og så ut over den flombelyste menneskemassen. Menn med stive blikk. En mor med hendene foran øynene på barnet sitt. En gammel mann med gapende munn. Menn og kvinner og barn som sto på tå hev og strakte halsen bak gjerdet politiet hadde satt opp. Skrekkslagne, utålmodige, forventningsfulle.

Den dødsdømte hadde et tørkle knyttet foran øynene. En åndesky kom støtvis ut av munnen hans, og det var vanskelig å si om han skalv på grunn av kulden eller fordi han snart skulle dø. På føttene hadde han sandaler, og anklene var knyttet sammen med ståltråd. For fire uker siden hadde han voldtatt og drept en ti år gammel jente.

Det var det retten hadde kommet fram til.

De to andre som han allerede hadde lagt løkken om halsen på, sto bakbundne med bøyde hoder og lute rygger, som om de ville gjøre seg usynlige, forsvinne inn i skyggene av sine egne kropper. Voksaktige i ansiktet, leppene i konstant bevegelse. Den ene skalv så hele kroppen ristet.

Leon rettet på løkken, så knuten lå på siden av mannens nakke. «Er det noe du vil si?» sa han.

Han hadde vært med på fire hengninger. Hver gang hadde han spurt om de dødsdømte hadde noe de ville ha sagt. En siste gest som ble møtt med forbannelser eller gråt eller en bønn om tilgivelse. Eller stillhet. Innvarslingen om den evige stillheten som snart ville inntre.

I dag hadde den første mannen messet fram en bønn. Den andre hadde formulert usammenhengende setninger, avbrutt av hulk. De hadde vært sammen om ugjerningen som førte dem til galgen. Røvet en kioskeier, slått mannen i hjel, og så gjort det samme med hans fjorten år gamle sønn. De hadde gjort det for at det ikke skulle være noen vitner. Leon kunne ikke tilgi dem. Han visste ikke om Gud ville tilgi dem. Han visste ikke engang om det fantes noen tilgivende Gud, om det fantes noen Gud overhodet. Allikevel håpet han at de dømte ville be om tilgivelse.

Og at de ville få det.

Det var ikke mer enn to uker siden mirakelet hadde skjedd. Med løkken om halsen hadde gjerningsmannen ropt ut at han ba om tilgivelse for ugjerningen han hadde begått, et affektdrap på en ung mann. Offerets mor hadde banet vei fram til mannen og slått ham med flat hånd i ansiktet. Hun hadde slått og grått og skreket og slått. Så hadde hun tilgitt ham.

Loven var klar. I siste sekund ble han benådet. Lettelsen satt fortsatt i Leon.

Plutselig begynte den første mannen å hoppe opp og ned mens han nedkalte forbannelser over politiet. En politimann heiste seg opp på det provisoriske skafottet og slo ham i magen. Fra folkemengden hørtes spredte rop. Leon hadde sett det før, hvordan noe diabolsk kunne oppstå i en folkemasse. Han ville få det overstått. Han berørte armen til mannen foran seg. «Er det noe du vil si?» gjentok han.

Mannen la hodet på skakke. «Hva sa du?»

«Har du en siste bønn? Et siste ord til din familie? Til din Gud?»

«Jeg er uskyldig.»

«Jeg har lest saken din. Offerets familie står ute på plassen. Kanskje din egen også. Er det noe du vil formidle til dem, så gjør det nå.»

Mannen vendte ansiktet rett mot ham. De var så nær at Leon kjente den varme ånden hans, og han fornemmet mannens raske hjerteslag, de tårevåte øynene bak bindet. Mannen lot tungen fare over leppene. Så sa han: «Jeg vet hvem du er.»

Leon tok hånden instinktivt opp mot finlandshetten. «Du vet hva jeg er. Jeg er representant for loven. Det er det eneste du vet.»

Mannen fuktet leppene igjen. «Stemmen din,» sa han.

Leon så på mannen. Parviz Turan, 32 år, musiker. Voldtektsmann og drapsmann. Mer visste han ikke. Han hadde ikke villet se mannens forhistorie. Han nøyde seg alltid med navn, alder og ugjerning. Han påtok seg bare oppdrag der det var en myndig mann som var dømt, og der ugjerningen var overlagt drap. Hadde han sett ham før? Nei, ikke som han kunne huske. Ikke i Teheran.

«Du er Leon,» sa mannen.

Leon stivnet. Han så nøyere på mannen, saumfor minnene. En passasjer han hadde snakket med? En slektning på besøk i fengselet, der han også jobbet? Nei. Han tenkte lenger tilbake. Til Norge som han hadde forlatt for fem år siden. Hadde de møttes i Oslo? Nei.

«Jeg kan være hvem som helst,» sa han.

«Du er den du er. Du er Leon. Leon Gabrielsen.»

Leon rykket til. Gabrielsen. Etternavnet han hadde hatt før han rømte til Iran. Morens etternavn. Han undertrykte trangen til å røske vekk bindet fra mannens hode. Forsøkte på nytt å se for seg ansikter fra tiden i Norge, forsøkte å huske om noen hadde nevnt en Parviz Turan for ham.

Stemmen hadde en hard klang da han svarte. «Du tar feil. Angsten for døden gjør deg forvirret. Du hører stemmer inne i hodet ditt. Jeg kjenner deg ikke.»

«Du kjente Javed.»

«Javed?»

«Javed Ebrahimi. Dere var venner.»

Leon pustet dypt. Han hadde forsøkt å glemme Javed, slik han hadde forsøkt å glemme alle de som hadde stått ham nær i Norge. Venner, kjæresten, moren. Han ville ikke at noen skulle tvinge minnene innpå ham igjen.

Ingen minner, ingen smerte.

Han trodde fortsatt at det var slik det fungerte. Gjorde han ikke?

Stemmen var hes da han snakket. «Om så var? Han kan ikke hjelpe deg nå. Ingen kan hjelpe deg.»

Mannen lente seg fram mot ham. Som om han ville omfavne ham, kysse ham. Hvisket inn i øret hans, så lavt at Leon måtte anstrenge seg for å høre hva han hadde å si.

Leon begynte å kaldsvette. En kvalme skjøt opp i ham. Han svelget. Han så ut mot menneskemassen. Det var ingenting han kunne gjøre.

Han strammet løkken som i transe, la hånden på skulderen til mannen. Klemte forsiktig. Så løftet han hånden mot mannen som styrte kranen.



Leon kastet opp på nytt i bøtta som han hadde satt fram i rommet der han både sov og lagde mat. Han hadde også kastet opp etter de forrige hengningene. Først trodde han at han ville bli vant til det, at kvalmen og spyingen var noe som hørte med de første gangene du henretter noen ansikt til ansikt. Etter hvert skjønte han det.

At det ikke ville ikke gå over.

Han tok vannglasset han hadde satt fram, skylte munnen og spyttet i bøtta. Tørket seg i ansiktet med et lommetørkle. Tok glasset og gikk ut på den knøttlille balkongen. Han så lysene fra den kaotiske trafikken atten etasjer nedenfor, minaretene og moskeene som kranglet om utsyn med stadig flere høyhus, Teheran-tårnet med sin karakteristiske kuppel, parker og plasser og basarer der du kunne få kjøpt alt hva hjertet og kroppen begjærte, i nord de snødekte Elbursfjellene som hindret fuktighet og frisk luft i å fordrive den dårlig forbrente eksosen fra bilene. Farens by. Hans by.

Han ville at det skulle være hans by. Det var til denne byen med dens myldrende innbyggere at han hadde rømt. Det var her han innbitt hadde gått inn for å glemme alt som hadde med Norge å gjøre, forme seg selv til et nytt menneske.

Et menneske som ikke følte smerte.

Han hadde lyktes langt på vei. Han så mye elendighet både når han kjørte drosje og ikke minst i fengselet der han jobbet. Han tålte det. Etter hvert tålte han det. Kvalmen etter en hengning var riktignok der fortsatt. Han følte ubehag når han så fanger bli påført unødvendig lidelse, eller hvis han opplevde hardhendt behandling av unger. Han kunne føle sorg når han så sin far lide på grunn av nyresvikten. Mer var det ikke.

Ikke før i ettermiddag.

Han tok opp mobilen, fomlet litt fordi han anspente seg mot novemberkulden. Kunne det være sant, det Parviz hadde sagt om Javed? Han søkte på opplysningen, fikk nummeret hans, ringte. En svarer ba ham legge igjen en beskjed. Han la på, sjekket telefonnummeret til en av deres tidligere felles venner i Oslo og ringte ham. Han gjorde stemmen hes, presenterte seg som en fjern slektning. Mannen bekreftet at Javed var blitt varetektsfengslet etter et drap, men at han var overbevist om at han var uskyldig.

Han åpnet øynene igjen. På en høyde ved foten av fjellkjeden, i den rike nordvestlige delen av Teheran, lå det beryktede Evin-fengselet, fengselet der mange motstandere av regimet hadde lidd og fortsatt led, og der han hadde sin andre jobb. Nå satt Javed i Oslo fengsel, et paradis i sammenligning med Evin. Han visste det.

Han hadde selv sittet inne fem måneder i Oslo.

Han gikk inn igjen. Trakk fram laptopen, tenkte seg om, så googlet han stikkordene siktet, drap og varetektsfengslet. Han bladde seg gjennom treffene til han kom til et oppslag i VG for fem dager siden. Under det den samme saken i NRK, så Dagbladet og Aftenposten.

Han klikket på VG-lenken. Siktet for sjalusidrap. Under sto det et bilde av åstedet, en villa på Smestad i Oslo.

Leon leste gjennom saken. En mann i begynnelsen av trettiårene er varetektsfengslet i to uker med brev- og besøksforbud. – Siktelsen lyder på uaktsomt drap, men kan skjerpes til forsettlig drap hvis den videre etterforskningen inviterer til det, sier politiadjutant Arne Berge til VG.

Drapet på Morten Ditlefsen skjedde i hans hjem på Smestad fredag kveld. Dødsårsaken var ifølge politiet gjentatte slag mot hode og ansikt med en stump gjenstand. Offerets ektefelle skal ha vært vitne til drapet, og etter det VG erfarer, kan sjalusi være en årsak til at det oppsto håndgemeng mellom siktede og offeret.

Ifølge forsvarsadvokat Guri Kvamme har den siktede forklart at han kom i skade for å drepe Ditlefsen i selvforsvar. − Min klient følte seg åpenbart truet og kunne ikke forutse hendelsens tragiske utfall, sier Kvamme til VG.

Han leste også gjennom hva de andre mediene hadde skrevet om saken. Så leste han gjennom VG-artikkelen på nytt.

Han lukket øynene. Var Javed skyldig? I så fall, i hva da? Han så ham for seg. Det skøyeraktige uttrykket, den høye pannen og den brede, følsomme munnen. At han hadde draget på damer til tross for sin noe kortvokste og korpulente kropp, var det ikke tvil om. At han kunne ha rotet seg bort i en gift kvinne, var absolutt sannsynlig.

Å drepe en mann var noe annet.

Slik han kjente Javed, var han for kontrollert til å gjøre noe sånt. En mann med lederevner, viljesterk og fleksibel på samme tid. En dialogens mester som kom godt ut av det med de fleste gjennom sine evner til å lytte, komme med en spøkefull bemerkning til rett tid, argumentere saklig for et standpunkt. Javed hadde en mengde venner, norske som iranske. Han hadde selv vært én av dem.

Nei, ikke bare én av dem. Kanskje den nærmeste.

Det var Javed som hadde fått ham på rett kjøl da han i begynnelsen av andreavdeling av jusstudiene i Oslo eksperimenterte med ecstasy og amfetamin. Det var Javed som besøkte ham hver uke da Leon ble arrestert, siktet og varetektsfengslet for drapet på den vietnamesiske eieren av kiosken på Kringsjå studentby. Kunne vennen ha levd et dobbeltliv?

For det måtte han ha gjort hvis det var sant, det Parviz hadde hvisket til ham. Og i så tilfelle, måtte han få Javed fri.

Leon gikk bort til kjøkkenkroken, brygget seg en kopp te og ble stående midt i rommet.

Han hadde mistet Javed da han ble fengslet, og han hadde mistet alt annet som betydde noe. Alt utenom faren.

Han hadde mistet sine andre venner. Verre: hans egen mor hadde utviklet aggressiv lymfekreft mens han satt i fengselet, og hun døde nedbrutt og skuffet over det kjæreste hun hadde. Enda verre: han hadde mistet Cecilie, sitt livs utvalgte. Og verst: han hadde mistet respekten for seg selv.

Han hadde begynt å miste den da han innså at bevisene mot ham var overveldende, den forvitret mens han satt fengselet i Oslo, og den ble holdt nede av alt han måtte gjøre for å overleve i sitt nye liv. Han var blitt et hardt skall som ikke lenger hadde noe det skulle beskytte. Han innså det nå.

Han løftet koppen og rørte rundt med skjeen, betraktet et teblad som fløt rundt. Den første tiden han satt i fengselet, hadde han erstattet tapene med hat. Hat mot vennene som besøkte ham sjeldnere og sjeldnere, hat mot medfangene som forsøkte å prakke på ham narkotika, hat mot Norge som hadde kastet seg over ham og frarøvet ham alt. Han hadde til og med forsøkt å hate kvinnen han elsket høyere enn alt.

Leon følte kvalmen velte opp i seg igjen, tok med seg bøtta ut på badet og forsøkte å kaste opp, men det kom bare noe surt oppstøt. Han skylte munnen. Pusset tennene. Da han var ferdig, lente han seg mot speilet, og for første gang på flere år så han seg selv klart.

Ute på stua gikk han bort til kommoden, trakk ut den øverste skuffen og bladde gjennom mappene. Han fant ikke det han lette etter, så han åpnet den andre skuffen, og der lå det, under en bunke med regninger som var sirlig samlet i en gjennomsiktig plastmappe. Et brev faren hadde overrakt ham noen måneder etter at han hadde kommet til Teheran. Et brev fra Norge. Fra Javed.

Han åpnet konvolutten og tok ut arket. Det var halvannen side med stødig tekst, og han leste gjennom den. Han leste om at Javed hadde fått utmerkede karakterer på de første eksamenene på tredje avdeling i jusstudiet. At han hadde fått seg en kjæreste, Hanna, men at han ikke trodde det ville vare. At han hadde flyttet fra Kringsjå og bodde i et kollektiv på Frogner, av alle steder, med to ambisiøse statsvitenskapsstudenter og en minst like ambisiøs sosialøkonom. At han festet mindre enn før. At han seriøst overveide å begynne med en eller annen fysisk aktivitet, selv om det bød ham imot.

Mot slutten leste Leon saktere, ett ord av gangen.

Jeg håper du får dette brevet. Jeg håper du har det bra hvor du enn er. Jeg håper du kan tilgi deg selv, og at du retter blikket framover.

Jeg savner deg.

Din evige venn.

Javed.

Han la brevet tilbake i skuffen og sto der en stund med knyttede never og blank i øynene. Han skulle gjøre alt for å få Javed ut av fengselet. Han visste ikke om han ville greie det. Han visste bare at det ikke var noen vei tilbake. Han tok seg til nakken, kjente de stramme musklene. Han hadde et mål i livet nå. Han visste ikke hva han hadde foran seg, men han ville ikke vente med å sette i gang. Det var som om hjernen hadde sendt et signal til alle cellene i kroppen om å få jobben fortest mulig unnagjort.

Han begynte å gå fram og tilbake på gulvet. Han vurderte skritt han kunne ta, forkastet dem, justerte, klekket ut nye ideer. Han klødde seg i hodet, han dro hånden gjennom håret. Han begynte å gå langsommere. Han stanset, sto stille. Han visste hva det første skrittet var. Og han ville sette i gang allerede i morgen.

Han kjente seg med ett usigelig sliten. Allikevel gikk han på nytt til kommoden, trakk ut den nederste skuffen. Bildet lå på bunnen med forsiden vendt ned. I kanten en rift som han hadde lagd da han med skjelvende fingre skulle til å rive det i fillebiter. Han hadde ikke greid det, og han hadde heller ikke greid å kaste det. Han hadde latt det ligge der i skuffen, og etter en stund trodde han at han hadde glemt at det lå der. Nå løftet han bildet varsomt og holdt det med begge hendene. Gud, hvor vakker hun var. Hun hadde store, grå øyne med brune flekker i. Lyst, mellomlangt hår. Hodet litt på skakke. En ettertenksom rynke i pannen. En anelse av et smil i munnviken.

Hun så rett på ham.

Ellen Marie stanset Volvoen utenfor den svartbeisede villaen i Harald Løvenskiolds vei på Røa. Hun betraktet den doble garasjen som lå tilbaketrukket i mørket, inngangspartiet av naturstein, de store vinduene i andre etasje. Innehaveren, øyelegen Farbod Ahmadi hadde gjort det godt, i likhet med mange andre iranske innvandrere.

Hun hilste på politimannen som sto vakt ved porten, trakk plastposer over skoene og tok på seg gummihansker og hette. Selv om hun hadde kort hår, i alle fall til kvinne å være, strøk hun fingrene langs hettekanten for å kjenne etter at intet hårstrå var på avveier.

Steinhellene var våte etter nok en natt med regn, og hun kunne høre dråper falle på dem fra en bjørk som tronet ved siden av oppgangen. En porselenskatt voktet ytterdøren, med gullfargede øyne som glinset i lyset fra vegglampen. Ellen Marie undertrykte en lyst til å stryke den over ryggen og gikk inn.

Stua bekreftet inntrykket av at beboeren hadde vært i besittelse av både penger og god smak. Gulv av heltre bøk, en sofa og dype lenestoler trukket med lær, et salongbord av eik, et kaffebord i polert marmor, duse akvareller på veggene.

På en kommode i valnøttre vitnet innrammede dokumenter fra King’s College London om offerets utdannelse som lege og øyespesialist. De siste fire årene hadde Farbod Ahmadi arbeidet ved Rikshospitalet, der han hadde opparbeidet seg ry som en fremragende kirurg. Det var ikke derfor PST var blitt varslet.

Ahmadi hadde vært en ledende opposisjonell under det iranske presteregimet. I flere år var han medlem av den marxistisk orienterte motstandsbevegelsen Folkets Mujahedin, for de senere årene å innta en mer samlende rolle blant eksiliranerne.

Det var én ting til som gjorde at politiinspektør Knut Andersen hadde ringt Ellen Marie: måten han var blitt drept på.

Ellen Marie nikket til kollegaen som sto og snakket med en av teknikerne. Hun gikk bort til stolen der offeret satt. Armene til den døde var bendt bak stolryggen, hendene bundet sammen med nylontråd. Kaffebordet sto på tverke. På gulvet lå Tidsskrift for Den norske legeforening og en pipe. Litt lenger bort en knust kopp og en pocketbok med omslaget brettet ut, John le Carrés Piken med trommestikkene.

Hun satte seg på kne foran offeret. Han hadde et gapende sår tvers over halsen. Det ene øyet rødt, fylt av blekgul væske og omkranset av hvite korn. Flekker av blod på skjorten. Hun bøyde seg ned. Tobakkstrø der pipen lå. Noen bloddråper. Flere hvite korn. Hun presset pekefingeren mot gulvet, løftet det opp og snuste på kornene som hadde klistret seg til gummihansken. Så berørte hun fingertuppen med tungen.

Salt.

Hun betraktet det sparsommelige blodet. For fire år siden hadde hun sittet i en rekkehusleilighet på Furuset og snakket med den bosniske imamen Milan Stanojevic. Noen timer senere var hun på nytt inne i leiligheten, men da satt imamen med halsen skåret over, og det var blod overalt, på kroppen, gulvet, veggene. Her hadde det sildret litt ned på skjorten til mannen, et par drypp på gulvet, noe som bare kunne ha én forklaring: Offeret hadde vært død da han fikk halsen skåret over.

Andersen kom bort til henne. «Ingen tegn til innbrudd,» sa han. «Eller til kamp ut over at offeret antakelig har sparket til kaffebordet. Enten da han ble overmannet, eller da smertene ble for intense.»

Ellen Marie lukket øynene, så for seg offeret ta imot sin banemann med et smil, eller med forundring hvis besøket var uventet. De satte seg, gjesten spurte kanskje etter toalettet, og da han sto bak Ahmadi, slo han til.

Det fantes andre alternativer. De trengte ikke å ha kjent til hverandre. Gjerningsmannen kunne ha snakket seg inn i leiligheten under et eller annet påskudd. Eller truet seg inn. Eller tatt seg inn i leiligheten mens Ahmadi var ute. Sittet i halvmørke og ventet på sitt offer.

Hun snuste inn luften et par ganger. En vag krydderlukt. «Hva spiste han?» sa hun.

«Det ser ut til å ha vært noe vegetarisk. Absolutt ikke noe norsk.»

«Alene?»

«Størrelsen på kasserollen han brukte, tyder på det.»

Hun så seg rundt. «Det er rent.»

«Han hadde vaskehjelp. Xtra rengjøringsbyrå.»

«Fotavtrykk? Fingeravtrykk? Kroppsvæsker?»

«Foreløpig ser det ut til at det meste stammer fra offeret. Det var noen ferske fotavtrykk på steinhellene, men disse stammer fra avisbudet som varslet oss. Våken fyr. Ikke alle ville ha ringt oss selv om ytterdøren sto på vidt gap. Så er det noe vi antar er spytt, på offerets skjorte, som vi skal undersøke nærmere.»

«Det hadde gjort seg med en siklende morder.»

Hun så på øyet til den døde. Livets salt. I dette tilfellet dødens salt.

«En uvanlig torturmetode,» sa Andersen.

Hun nikket. «Ja, men det har sine fordeler. Lett tilgjengelig og effektivt. Øyet er kroppens mest sensitive organ, og det er enormt smertefullt å få salt presset inn mot det. Pluss redselen for at øyet skades. Noe det faktisk ikke gjør i nevneverdig grad. Så lenge ikke saltet presses inn i selve øyet, vil det bare bli forbigående skader på hornhinnen og slimhinnen over det hvite.»

«Hva er det du ikke kan?»

Han sa det nøytralt, med sin alvorlige og nakne bass, en stemme uten betoning eller pust.

CIA hadde holdt et kurs der hun hadde måttet tåle å se filmer med langt verre torturmetoder og bestialske henrettelser. Hun hadde fortrengt bildene av ofrene, noen av dem små barn som ble brukt for å få en far eller mor til å sprekke. Hun hadde i diskusjonene etterpå fokusert på hva som var viktig for å kunne identifisere torturistene. Mønstre i torturen, spesielle varianter, konteksten rundt og et fenomen som spesielt IS hadde foredlet med sine regisserte filmopptak; kommunikasjonen før, under og etter torturen og henrettelsene.

Hun tok et skritt tilbake og betraktet offeret. Hva er grunnen til at man torturerer? Sadisme. Hevn eller straff. Avskrekkelse. Ønske om å bryte ned et offer uten å drepe det. Behov for å hente ut informasjon. Ren galskap. Et ønske om å teste noen. Hun hadde kommet nært innpå et slikt tilfelle da hun var sikkerhetsrådgiver ved den norske ambassaden i Kabul. En heroinprodusent hadde festet strømførende klyper på testiklene til den norske etterretningsagenten Alex Borge for å finne ut hva som bodde i mannen.

«Familie?» sa hun uten å ta blikket vekk fra den døde kroppen.

«Ingen bosatt i Norge. Ingen på besøk i landet heller. I alle fall ikke offisielt.»

«Noen nær venn? Kjæreste? Elskerinne?»

Andersen hadde det lange ansiktet til en sindig filosof, et ansikt skapt for grublerier, og nå dro han hånden over haken som allerede hadde fått et mørkt skjær av skjeggstubber. Hun visste at han barberte seg flere ganger om dagen. Mer enn én gang hadde han holdt på med barbermaskinen på kontoret sitt mens de jobbet sammen i Oslopolitiet. Tanken på hvordan det ville være å føle ansiktet hans mot hennes egen glatte hud hadde streifet henne. Hun hadde latt det bli med tanken.

«Vi sender en oversikt over bekjentskapskretsen hans straks den er klar,» sa han.

Hun hadde vært for utålmodig, provosert ham. Hun visste hvor overlesset kriminalavdelingen var med arbeidsoppgaver, og hun visste at det knyttet seg i Andersen hver gang han måtte legge til side en forbrytelse fordi det rett og slett ikke var kapasitet til å etterforske alle. Den organiserte kriminaliteten, alt vaktholdet for å beskytte symbolbygg mot terrortrusler og kravet fra politikerne om å få fortgang i utsendelsen av asylsøkere hadde ikke gjort det lettere for politiet. Samtidig visste hun at han ikke kom til å nedprioritere denne saken. Til det var den for alvorlig. Han kom til å legge all sin energi i å løse den så fort som mulig, om det så betydde femten timers arbeidsdager.

Akkurat som hun selv ville gjøre.

Hun streifet armen hans. «Vi tar oss av alt som har med Iran å gjøre. Det iranske eksilmiljøet, familien, ambassaden. Greit?»

Han dro hånden over haken igjen og nikket.

Det hadde ennå ikke begynt å lysne da hun lukket døren bak seg. På nittitallet var en rekke fremtredende iranske opposisjonelle blitt drept både i Iran og Europa, og her hjemme var det mye som tydet på at iranske elementer sto bak attentatet mot Aschehoug-sjefen William Nygaard etter at forlaget hadde gitt ut Salman Rushdies Sataniske vers. De siste årene hadde de iranske myndighetene sluttet med henrettelser av opposisjonelle i utlandet.

Hun ville allikevel ikke utelukke et politisk motiv. Og hvis motivet var politisk, så var behovet for informasjon en sannsynlig beveggrunn. Altså måtte de finne ut hva slags informasjon Ahmadi hadde vært i besittelse av.

Hun gledet seg til å diskutere saken med Petter. Hun hadde vært med på å ansette ham som Midtøsten-ekspert i PST, og hun angret ikke. Tvert imot. Han var hardtarbeidende, kunnskapsrik, analytisk og flink til å formulere seg.

I tillegg var han en flott mann.

Og hun selv, var hun en flott kvinne? Hun bøyde seg ned foran sidespeilet på Volvoen, glattet ut noen hårstrå, strøk bort en imaginær flekk under øyet og lot leppene være lett adskilte. Jo da, hun var da det. Var hun ikke?

Hun satte seg i bilen, startet motoren og kjørte ut på veien, og den behagelige kriblingen i magen forsvant da hjernen igjen fokuserte på motivene som kunne ligge bak drapet. Hva var det Olaug, PST-sjefen hennes, hadde sagt på det siste møtet?

Iranerne og IS er de usikre faktorene.

Så hadde hun lent seg fram og rettet pekefingeren mot brystet hennes.

Og du har frie tøyler til å sikre det usikre.

Det innebar at hun ikke bare disponerte over Petter, men kunne selv avgjøre hvilke ressurser hun til enhver tid trengte, innenfor etterretningens altfor trange rammer selvsagt.

Hun kom ned til Smestadkrysset og svingte inn på Ring 3 og tråkket på gasspedalen. Det kunne selvsagt være tilfeldig at en ledende iransk opposisjonell ble drept mindre enn to uker før de ytterst hemmelige samtalene skulle begynne på norsk jord, der erkefiendene Iran og USA skulle ta opp borgerkrigen i Syria og IS.

Det var lov å håpe.



Den skarpe, tørre høstvinden fra bønneretningen i sør fikk bladene på banantrærne til å skjelve da Leon kjørte gjennom det fruktbare Evin-området. Klokken var litt over halv seks om morgenen og det var ikke mange biler på veien ennå. Han stanset utenfor den ugjennomtrengelige fengselsporten der vakter sto nonchalante med grå jakker, kamuflasjebukser og kalasjnikover. På toppen av den massive muren rundt fengselet var det flere rader med piggtråd, og et vakttårn tronet over hele inngangspartiet.

Han holdt fram ID-kortet sitt. En av vaktene lyste på det med en lommelykt, og deretter satte han lysstrålen i ansiktet hans. Så gled porten opp, og han kjørte inn.

Hvis det ikke var for vakttårnene og muren rundt, kunne fengselet ved første øyekast minne om en landsby, med gater, en luftegård omkranset av popler og enkelte bygninger som kunne bli tatt for å være bolighus der det hang tøy til tørk utenfor vinduene. Det som skjedde inni flere av bygningene, var så langt fra landsbyidyll man kunne komme.

Akkurat da han kom fram til avdelingen for vinningsforbrytelser, spraket det i høyttalerne, og den uavbrutte strømmen av bønn og klagesang fylte luften. Han hadde én time på seg til å gjøre det han hadde bestemt seg for.

Vakten kjente ham igjen, nikket og trykket på døråpneren før han rakk å vise fram ID-kortet. Han gikk rett til vaktrommet. De tre nattevaktene satt i sofaen. To av dem snorket, og den tredje satt med hodet hvilende i hånden mens han stirret sløvt på fjernsynsskjermen. På veggene var det åtte andre skjermer med grå, uskarpe bilder av korridorene og cellene.

Amir, vakten som så vidt var våken, rettet et brustent blikk mot ham, og han forklarte at han ikke hadde fått sove, og at det derfor var like greit å komme seg på jobben før morgenrushet tok til. Han satte seg ned ved siden av ham og kikket på filmen en stund. Så unnskyldte han seg og sa at han måtte ut på toalettet.

Avdelingslederen, Behzad, hadde et eget kontor rett overfor oppholdsrommet. Han gikk bort til døren, trakk fram dirkene han hadde i lommen, bøyde seg ned og brukte bare noen sekunder på å dirke opp låsen. I fengselet i Oslo hadde han fått tak i en liten hengelås, lagd seg sine egne primitive dirker av binders og øvd seg på låsen hver dag. Det var som å lære å sykle. Da det først satt, satt det for alltid.

Inne på kontoret ventet han til han kunne skimte konturene av datamaskinen som sto på skrivebordet. Han satte seg ned foran den og slo den på. Han hadde ikke stort håp om at maskinen ikke var passordbeskyttet, og det stemte.

I filmenes og bøkenes verden ble passordet gjerne avdekket ved at navnet til brukeren av PC-en ble stavet baklengs kombinert med fødselsåret. Eller navnet på et kjæledyr kombinert med nummeret i gateadressen eller noe annet fantasiløst. Det var bare det at han var i virkelighetens verden, og han hadde ingen tro på at han ville greie å gjette seg til passordet på de tre forsøkene han hadde til rådighet.

Det han i stedet måtte sette sin lit til, var menneskehjernens enestående evne til å glemme.

Mange noterte ned passordene sine fordi de visste at de gjerne kom til å glemme dem, gjerne i en bok som de hadde liggende i samme rom som PC-en.

Han fant fram mobilen sin og slo på lykten. Han hadde vært inne på kontoret før og visste at det var en bokhylle på veggen. Han kikket raskt gjennom de få bøkene som lå der. Ikke noen skriblerier i noen av dem.

Skrivebordsskuffene var låst, og han dirket opp dem også. Penner, et viskelær, løse binders, en pakke tyggegummi og gule huskelapper i den øverste skuffen. Diverse dokumenter i de to neste. I den nederste lå det en almanakk i det ene hjørnet. Han tok den opp. På den nest siste omslagssiden var det notert tre kvinnenavn, to av dem med telefonnummer etter og det tredje med en e-postadresse. Så sto det litt slurvete skrevet alibaba40.

Ikke et utypisk passord. Kanskje for lett å huske til at det var nødvendig å skrive det ned. Hvis det var det eneste passordet hjernen til brukeren trengte å holde styr på, ja, men ikke hvis det var et av mange.

Han tastet det inn på PC-en. Feil passord.

Han trakk pusten dypt. Kunne det være et av kvinnenavnene i stedet, kombinert med telefonnummeret? Han forsøkte det ene. Feil igjen. Han bannet. Han hadde ett forsøk igjen. Han tastet det andre kvinnenavnet og telefonnummeret. Så på det han hadde skrevet. Slettet det.

Han rettet ryggen og spriket med fingrene over tastaturet. Holdt de der mens han lot tungespissen gni mot fortennene.

Så skrev han 04ababila og trykket på skifttasten.

Et nytt skjermbilde åpenbarte seg.

Javed hadde fortalt ham at han hadde sittet en kort stund i Evin-fengselet for å ha stjålet en bil. Dessverre viste det seg at bilen tilhørte en dommer. Javed hadde vært særdeles heldig. Han kunne ha vansmektet mange år i fengselet hvis det ikke var for at faren hans tilfeldigvis hadde en slektning som var inngiftet i familien til dommeren. Dette, sammen med at faren måtte ut med en klekkelig sum, gjorde at Javed slapp fri etter bare noen uker.

Navnet og lovbruddet ville fortsatt være arkivert, hvis det ikke var blitt slettet på et senere tidspunkt. Det var akkurat det han måtte finne ut av.

Flere av mappene hadde navn som ikke ga mening. Han åpnet en av dem. Den viste de ansatte ved fengselet. En annen inneholdt en oversikt over hvem som var blitt henrettet de siste fem årene. Navn og bilder. Også navnene på slektninger til de henrettede. Noen med utropstegn bak.

En mappe som bar navnet Paradis viste seg å inneholde en samling av filmsnutter og fotografier. Nakne kvinner i nedverdigende positurer. Forslåtte, forskremte. Noen med bind for øynene, noen med håndjern, noen med føttene bundet til hvert sitt bordben. Så det var altså sant det ryktene sa, at Behzad hadde en samling private opptak av kvinnelige fanger. Han skulle til å lukke mappen da han så at det var en undermappe. Han åpnet den. Her var det menn som var avbildet.

Han lukket mappen, så på klokken igjen. Ti minutter på sju. Stolen knirket da han flyttet litt på seg. Han åpnet en ny mappe, og så enda en. Kjente at han var svett i håndflatene, svett i nakken. Han åpnet enda en ny mappe. Den inneholdt to lister. Én over fanger fram til 2008. Og én for de siste seks årene. Han åpnet den første listen, førte pilen ned til etternavnene som begynte med E.

Han skvatt da klokken på veggen ga fra seg et pling.

Så hørte han en lyd fra korridoren utenfor. Var det døren til oppholdsrommet som ble åpnet? Kanskje det bare var Amir som skulle på toalettet. Eller som lurte på hvor han var blitt av.

Eller verre, katastrofalt verre, at Behzad var kommet tidligere på jobb enn han pleide. Han hørte skritt, men kunne ikke avgjøre hvem sine de var.

Han raste gjennom listen. Bare én Javed Ebrahimi.

Skrittene stanset opp.

Han klikket på navnet. Et portrettfoto og mer informasjon kom opp på skjermen. Han stirret på fotoet. Det var definitivt ikke hans Javed.

Han hørte det knirke i dørvrideren, så den senke seg langsomt.

Han lukket vinduene, slo av maskinen, reiste seg og gikk mot døren. Vrideren var nå helt nede. Så rev han opp døren.

Amir så forfjamset på ham. «Hva i helvete gjør du her,» sa han.

«Jeg ville bare kikke.»

«Kikke?»

«Ja, du vet. På samlingen hans.»

«Du mener?»

«Det var noen skikkelige bra støkker der.»

«Stakkars deg når Behzad får greie på det.»

«Han trenger ikke å få greie på det, trenger han vel?»

Amir så på ham, munnen åpen. «Tok du kopier?»

«Nei, er du gæren.»

«Så?»

Leon stakk hånden i lommen og trakk fram en seddel og berørte mannens hånd med den. Amir så mistenksomt på seddelen. «Hundre tusen,» sa han.

«Det er det jeg har.» Leon dro igjen døren med foten så den lukket seg med et smekk. Han gikk tett inntil Amir. «Dessuten var du med på det, ikke sant. Det er dine fingeravtrykk på dørhåndtaket, og det er det jeg kommer til å fortelle Behzad. Jeg tror nok han for sikkerhets skyld kommer til å sørge for at vi begge holder kjeft. Tror du ikke?»

Han lot spørsmålet bli hengende i luften. Amir så nervøst på klokken, og akkurat da hørtes stemmen til Behzad. Som vanlig hilste han så høyrøstet på vakten at det kunne høres gjennom ståldøren. Hånden til Amir lukket seg kjapt om seddelen og han forsvant inn på toalettet. Leon rakk akkurat å lukke døren til oppholdsrommet etter seg før den omfangsrike avdelingslederen kom inn i korridoren.

De to andre vaktene tørket seg i de søvndrukne øynene. Leon gikk bort til TV-en, slo den av og satte seg.

Han hadde langt på vei fått bekreftet det stakkars Parviz Turan hadde hvisket til ham like før han ble hengt, at han trodde Javed arbeidet for den iranske etterretningen. Javed sto ikke oppført i fengselsarkivet. En korrupt dommer kunne få løslatt en fange før tiden, men det skulle mer til for å få slettet rullebladet hans. Det var det bare etterretningstjenesten MOIS eller den enda mektigere Revolusjonsgarden som kunne gjøre, og noe de faktisk bare gjorde når gjentjenesten var av tilstrekkelig høy verdi.

Som at den dømte lot seg verve som etterretningsagent.



Petter ryddet vekk bunken med papirer på stolen slik at Ellen Marie kunne sette seg. Kontoret hans var som vanlig utillatelig rotete, og den eneste grunnen til at hun lot være å si ifra, var at hun visste at det overhodet ikke ville ha noen effekt, i alle fall ikke i positiv retning. Det hadde tatt henne noen år og et par korte kjærlighetsforhold å forstå at noen mennesker faktisk fungerte best med et visst kaos rundt seg.

Da hun hadde fortalt ferdig om drapet på Ahmadi, la han hendene bak hodet og rugget et par ganger på overkroppen. «Jeg foreslår at vi starter med Hashem Zadeh, teppehandleren. Han var Ahmadis nærmeste medarbeider blant eksiliranerne. Jeg har dessuten møtt ham før. Han virket ikke uvillig til å samarbeide med oss. Faktisk har han i ny og ne tipset oss om iranere som han mente kunne være av interesse for oss.»

Ellen Marie trakk inn duften hans og nikket. «Vi gjør det sammen, og vi tar ambassadøren sammen. Du utarbeider en liste over alle iranere vi bør snakke med, og du snakker med dem.»

«Godt å få holdt persisken min ved like.»

Han klødde seg på brystet, gjespet, skjøv stolen bakover og reiste seg. Selv når han satt, fikk man inntrykk av høyden hans. Nærmere to meter. En nittisju for å være nøyaktig. En nittisju veltrente centimeter. Ikke en bulldogg. Han var senete, mer grasiøs enn sterk. Et kattedyr, en panter.

Ansiktet, derimot, var overraskende mildt. Ikke svakt, ikke forfinet, bare åpent og med et skøyeraktig glimt i øyet.

Det var det glimtet hun hadde falt for.

Hadde hun falt for hele ham? Nei, det hadde hun ikke gjort. Absolutt ikke.

Ikke enda.

Hun likte den oppriktige, sonore stemmen hans, hun tolererte stavangerdialekten, og hun hadde definitivt falt for hjernen hans. PST hadde kjennskap til ham da de gikk ut med at de trengte en ny Midtøsten-ekspert. De hadde flere kandidater i kikkerten og regnet ikke ham som den mest aktuelle. Til det var bakgrunnen hans for brokete. Befalsskole fra Sjøforsvaret. Master i internasjonal hotell- og reiselivsledelse fra Norsk hotellhøgskole i Stavanger, inkludert praksisplass ved det verdenskjente luksushotellet Burj Al Arab i Dubai. Ansatt rett etter studiene som konferansedirektør ved det samme hotellet. Hoppet av fra hotellbransjen etter fire år og begynte på Midtøsten-studier med persisk ved Universitetet i Oslo, noe som inkluderte et ett semesters studie ved International Center for Persian Studies i den velstående, nordlige delen av Teheran. De siste tre årene hadde han livnært seg som frilansjournalist med Midtøsten som spesialfelt.

Den skriftlige søknaden, der han redegjorde for de forskjellige konfliktene i Midtøsten og hvilke utfordringer disse innebar for Norge, var et lite mesterverk. Analytisk, tydelig og med bruk av bilder som fikk henne til å nikke anerkjennende. Han hadde skrevet at regionen var som et komplisert sjakkspill der selv en politikernes Magnus Carlsen ville ha problemer med å vinne. For i Midtøsten var det langt flere enn to spillere, det var flere farger enn sort og hvit, og brikkenes egenskaper og farge kunne endre seg under spillets gang.

De kunne også finne på å operere utenfor brettet.

Den andre samtalen med ham hadde vart i tre timer. Tre timers grilling med Olaug, Are og henne selv. Olaug hadde spilt den snille sjefen, satte dådyrøynene i ham og frittet ham nysgjerrig ut om oppvekst (en god og trygg barndom i et kristent hjem), om religion (passivt medlem av statskirken), om det var noen saker han brant spesielt for (medlem i dyrebeskyttelsen og Turistforeningen, sistnevnte mest på grunn av rabatten på overnattingsstedene), om fritidsinteresser (fotball i sin alminnelighet og, på grunn av sambygdingen og keeperlegenden Erik Thorstvedt, Tottenham i særdeleshet, med påfølgende smerteopplevelser de senere årene), om han selv drev med noen form for sport (basketball og strandvolley), om hans ønsket seg barn (tja) om framtidsplanene hans (bidra så godt han kunne i PST eller eventuelt Forsvaret for et tryggere Norge).

Gode, gamle Are Tvedt hadde vært ulven, en rolle som passet bra til den firskårne, fleipete og til tider irriterende kollegaen. Hun måtte motstrebende innrømme at han var ganske så dyktig. Han bet seg fast i ham når han en sjelden gang ble utydelig, eller når et svar trengte enda et oppfølgingsspørsmål.

Ellen Marie hadde betraktet det hele fra sidelinjen, stilt noen få spørsmål, mens hun lot magefølelsen få fritt spillerom.

Bakgrunnssjekkerne hadde ikke funnet noe foruroligende. De hadde snakket med foreldrene, med lærerne han hadde hatt på medielinjen ved Hetland videregående skole i Stavanger og på Hotellhøgskolen, med venner, studiekamerater, arbeidskolleger, tidligere kjærester og den han dessverre hadde hatt siden for ett år og tjueto dager siden. De kjente til bevegelsene på bankkontoen hans, til reisene han hadde foretatt, til eposter han hadde sendt og eposter han hadde slettet. De hadde til og med sett journalen til fastlegen hans.

Han var ren som en nyfødt baby.

I den siste samtalen var han blitt spurt hva han ville svare hvis kjæresten forlangte å få vite mer detaljert om jobben hans.

Han hadde spriket med sine velformede fingre, og akkurat idet han svarte, snudde han seg og så på henne.

Jeg velger kjærester som har mer interessante behov.

Are hadde smilt, og det samme hadde Olaug, og så hadde Olaug lent seg over bordet, og jommen glødet både stemmen og ansiktet hennes da hun rakte fram hånden. Velkommen om bord.

De hadde alle trykket hånden hans før, og da de gjorde det på nytt, ble Ellen Marie nok en gang slått av hvor varm og glatt huden hans føltes.

Nå reiste hun seg fort. «La oss sette i gang,» sa hun.



Leon hilste ukonsentrert på de andre vaktene som kom på jobb. Han spiste opp brødstykket med fetaost og syltetøy som han hadde kjøpt på veien, og drakk ut glasset med te.

Han kunne ta kontakt med MOIS, tilby sine tjenester. MOIS ville være interessert i få satt en av sine agenter fri, men ville de stole på ham? Det var bedre at de kom til ham, at han motvillig påtok seg oppdraget. Han måtte bare legge ut det riktige agnet.

Han tok nøkkelknippet og stakk hodet innom kontoret til Behzad. Avdelingslederen så surt på ham. Leon fingret med nøkkelknippet. «Jeg lurer på om du kan gjøre meg en tjeneste?»

Behzad smilte. Han var kjent for å være en særdeles vrang leder som elsket å gjøre livet vanskeligere for andre, ikke bare for fangene, men også sine underordnede. Samtidig kunne han plutselig finne på å hjelpe en kollega med et eller annet. Det viste hvilken makt han hadde. Det gjorde også at andre skyldte ham gjentjenester. Leon visste at han førte nøye regnskap.

«Så lenge det dreier seg om kvinner eller penger,» sa mannen og lo høylytt av sin egen spøk.

«Jeg hadde en nær venn i Oslo. Javed Ebrahimi. Han er fengslet, siktet for drap. Jeg vil gjerne hjelpe ham, men jeg vet ikke helt hvordan. Du har kanskje noen kontakter som du kan spørre hvordan det står til med ham, og om det er noe jeg kan gjøre for ham?»

Behzad så på ham. Smilet var der fortsatt. Han tvinnet tommeltottene sakte rundt. «Var det alt?»

«Ja.»

«Ser jeg ut som en løpegutt, eller?»

«Nei, nei.»

«Så se for helvete å komme deg ut herfra og begynn å jobbe.»

Leon gikk ut på gangen. Behzad hadde en gang skrytt av alle kontaktene hans i MOIS. Leon visste også at han som en av regimets lakeier var pliktig til å rapportere om alle som nevnte MOIS.

Han hadde lagt ut det første agnet.

Han tok nøkkelknippet og låste opp døren til cellegangen. Gjenklangen fra fottrinnene hans skar gjennom den trange korridoren og blandet seg med mumlingen fra fangene som hadde våknet. Han åpnet luken til den første døren og kikket inn. Det var tre fanger i rommet, og to av dem stirret på ham med uttrykksløse øyne. Luften var stinn av svette, av urin, av angst. På gulvet lå det tørre brødbiter, plasttallerkener og kopper, og litt bortenfor en tallerkenstor flekk av størknet blod. Den tredje fangen, en mann i trettiårene, lå på ryggen med armen over ansiktet. Leon hilste på ham, og da han ikke svarte, smelte han luken igjen et par ganger bare for å sjekke at mannen reagerte, at han var i live.

En av fangene i den femte cella satt i hjørnet med hodet i hendene. Leon åpnet døren og gikk inn til ham. «Er det noe i veien?» sa han lavt.

Mannen så opp med rødkantede øyne. «Jeg savner sønnene mine.»

Leon nikket. Mannen hadde sittet fengslet i to måneder, dømt for underslag. Han hadde ikke fått lov til å ha besøk ennå. Han klappet mannen på skulderen, sa han skulle se hva han kunne gjøre, og gikk videre.

Han visste at fangene både likte og fryktet ham. De likte ham fordi han ikke slo dem, ikke plaget dem, ikke brølte til dem. Han snakket alltid med lav stemme, spurte hvordan de hadde det. Noen ganger greide han til og med å ordne noe for dem, noe medisin de trengte, et ekstra ullplagg mot kulden, et besøk av en venn. Og nettopp derfor fryktet de ham. De fryktet at de skulle få tillit til ham, begynne å betro seg, si ting de ikke burde si, siden de innerst inne visste at enhver som jobbet ved Evin-fengselet, i beste fall var et ordinært svin.

Da en underdirektør i fengselet ba ham om å gjennomføre en hengning, hadde han spurt hvorfor de ville ha akkurat ham. De svarte at han var kjent for å ha en beroligende virkning på fangene, at det var best for alle at hengningene ble gjennomført med minst mulig oppstyr.

Den dødsdømte hadde tatt livet av en kvinne og tvillingene hennes, og det gjorde det litt lettere å si ja. Uansett trengte han pengene.

Og uansett kunne de presse ham om de fant det nødvendig.

Han gikk tilbake til vaktrommet for å spise. Behzad kom inn og så megetsigende på ham. Så førte han fingrene over strupen.

Leon så vekk. Han visste nå at de hadde fått ferten av agnet, at de snuste på det, vurderte innholdet, størrelsen. Vurderte om de skulle smake litt på det først.

Eller ta alt i en jafs.



Dørklokken ga fra seg et pling da de steg inn i Zadeh orientalske tepper i Bygdøy allé. Ellen Marie lurte et øyeblikk på om hun skulle ta av seg skoene før hun trådte på det teppebelagte gulvet, men hun gjorde det ikke. Zadeh reiste seg fra skrivebordet og kom smilende mot dem. Hvis han var overrasket over å få besøk fra PST, viste han det ikke.

Hun hilste på ham og så ham inn i øynene. «Vi beklager å måtte meddele at Farbod Ahmadi ble funnet drept i morges,» sa hun.

Mannen sperret opp øynene. «Drept? Er dette en dårlig spøk?»

«Dessverre.»

«Hvordan?»

«Når så du ham sist?»

Zadeh ba dem sette seg. Han tok av seg brillene, trakk opp et tørkle fra lommen og pusset glassene mens han blunket flere ganger. Han strakte hånden mot et bord, og så satte han seg selv. Tungt, med armene hvilende på bordet. Så rettet han seg opp. «Vil dere ha te?» sa han.

Ellen Marie løftet hånden avvergende, mens Petter nikket. Zadeh hentet en sølvfarget kanne og satte to timeglassformede glass på bordet, og så hevet han tekannen og skjenket stødig en gyllen stråle ned i koppene.

«Når så du ham sist?» gjentok Ellen Marie.

«Søndag. Vi spiste sammen.»

«Hvor?»

Zadeh tok av brillene igjen og tørket bort noe fra øynene. «Farbod var en god venn. En venn og frihetskjemper.»

«Hvor møttes dere?»

«Restaurant Persia Classic i Keysers gate.»

«Kan du angi klokkeslett?»

«Det var sent på ettermiddagen. Rundt klokken seks. Vi satt der fram til nitiden. Hvordan det?»

«Hva snakket dere om?»

«Han skulle forberede et møte her i Oslo med noen representanter for den iranske eksilregjeringen i Paris.»

Petter lente seg fram. «Dere har ikke informert oss om noe møte,» sa han.

«Vi ønsket å vente så lenge som mulig før vi informerte dere.» Han tok en slurk av teen. «Vi stoler på det norske etterretningspolitiet, vi gjør det. Samtidig vet vi at regimet forsøker å infiltrere sentrale institusjoner i vestlige land.»

Ellen Marie nikket. Media hadde nylig hatt et oppslag om at russisk etterretning hadde forsøkt å få innpass i PST, og det var ikke det eneste tilfellet.

«Hadde han noen fiender?» sa hun.

«Det har vi alle. Alle vi som engasjerer oss for et fritt Iran.»

«Jeg tenkte innen eksilmiljøet?»

Mannen ristet på hodet.

«Venner?»

«Farbod var en svært aktet mann. Han jobbet iherdig for saken og kom godt ut av det med de fleste. Jeg sa at han var min venn, og det var han på sitt vis, men han unngikk personlige forhold. Han brydde seg om saken og pasientene sine, og det virket som om det var nok for ham.»

«Ingen kvinne i hans liv?»

«Vi spurte ham ikke. Han hadde kanskje noen affærer på jobben. En gang kommenterte han en sykepleier ved avdelingen hans. Jeg husker det, fordi jeg merket meg også at han sa det med en tristhet i stemmen.»

«En tristhet?»

«Jeg tenkte ikke mer over det. Fikk bare følelsen av at han var involvert i noe han ikke trodde ville vare.»

«Kan du si mer nøyaktig hvilken rolle Farbod hadde i det iranske eksilmiljøet?»

«Han var ofte den som organiserte hendelser, søkte politiet om tillatelse ved demonstrasjoner, organiserte konferanser, møter med politikere. Han sto ikke fram i offentligheten i særlig grad. Det var det andre som gjorde.»

«Blant annet deg.»

«Ja, jeg og andre.»

«Var ansvarsfordelingen klart avgrenset?»

«Det falt seg naturlig. Farbod likte seg ikke i rampelyset. Han var en beskjeden mann.»

«Vi vet at det iranske eksilmiljøet er sterkt splittet. Hvordan stilte han seg til de forskjellige fraksjonene?»

«Han forsøkte å være en brobygger. Han var ingen fanatiker. En kompromissenes mann som kunne prate med alle leirer. Han hadde ikke løsningen på alt, men søkte ofte svar gjennom å spørre andre.»

«Ytret han noen gang et ønske om å rekke en hånd ut til det sittende regimet?»

Iraneren sperret opp øynene og løftet håndflatene mot henne. «Nei. Nei, det nytter ikke. Det vet vi alle. Man kan ikke forhandle med djevelens representanter.»

«Kan du gjøre rede for hvor du har oppholdt deg de siste fireogtjue timene?»

Han trakk på skuldrene. «Jeg jobbet her i noen timer etter stengetid. Vi fikk inn et tilgriset saroukteppe i forrige uke, og jeg måtte få det ferdig. Det er tredje gang det har skjedd.» Han ristet på hodet. «En skam å behandle et slikt teppe på denne måten. Han burde kvitte seg med hunden.»

«Kan du angi mer nøyaktig når du dro herfra?»

«Klokken må ha blitt nærmere åtte. Jo, min kone ringte meg og spurte hvor det ble av meg. Hun hadde middagen klar. Jeg jobbet kanskje tjue minutter til, så dro jeg rett hjem, spiste, så en film, sov. Og så dro jeg rett på jobb i morges. Jeg ringer min kone med en gang jeg kommer på jobben. Hver dag. Dere kan sjekke mobilen min.»

«Så hvis du skulle gjette hvem som står bak?»

Han rykket hodet fram, tydelig overrasket over at det var mulig å tenke annerledes enn det han selv gjorde. «Det er opplagt. Det er iranske agenter.»

Hun nikket. Det var overhodet ikke opplagt. Regimet hadde siden slutten av nittitallet ikke henrettet opposisjonelle i utlandet. Og selv om det fantes elementer i den iranske etterretning som var imot enhver kontakt med amerikanerne, så ville ikke et drap på en iransk opposisjonell være nok til å stanse de planlagte forhandlingene. Hvis ambassadøren hadde blitt likvidert, ville kanskje situasjonen vært annerledes. Så kanskje hun skulle sørge for å forsterke vaktholdet ved den iranske ambassaden.

Bare for sikkerhets skyld.



Trafikken gled sakte og jevnt da han kjørte sørover på den åtte felt brede motorveien forbi golf- og tennisklubben i Mellat-parken, tok til høyre i den enorme trafikkmaskinen ved Teheran-tårnet og videre sørvest mot flyplassen. Teherans vestre bussterminal lå like nord for det særpregede Azadi-tårnet, og han svingte inn ved siden av terminalen.

Skiltet der det sto Ebrahimi mekanikk & vask, var flunkende nytt. Leon kjørte gjennom porten. Det var best å feite opp agnet nå som han først var i gang.

Han parkerte og gikk inn i verkstedhallen. Et titalls menn i slitte arbeidsklær jobbet med bilene oppå de ulike rampene. Han spurte etter sjefen, og mannen gjorde et kast med hodet i retning av et kontor med glassvinduer, der en mann satt bøyd over noen papirer. Leon gikk bort til døråpningen. «Jeg vil gjerne snakke med deg,» sa han.

Mannen så raskt opp. «Vi er fullbooket hele uka. Kom igjen på mandag.»

«Jeg kjenner Javed.»

Mannen la fra seg papirene, reiste seg og så på ham som om han først nå virkelig så ham. «Hva er problemet?»

«Det er ikke bilen jeg er her for. Jeg får ikke kontakt med Javed.»

«Hvem er du?»

«Leon Gabrielsen. Vi studerte sammen i Oslo. Så vanket vi en del sammen på fritiden.»

«Når var dette?»

«Fram til for fem år siden. Fram til jeg dro tilbake til Iran.»

Mannen dro en hånd gjennom håret. «Leon Gabrielsen. Jeg husker navnet ditt. Han nevnte deg noen ganger. Så sluttet han å nevne deg.»

«Det skjedde dessverre ting som gjorde at vi gled fra hverandre.»

«Dere ble uvenner?»

«Nei, nei. Jeg fikk mye å gjøre da jeg kom tilbake til Iran. Jeg tror han følte at jeg sviktet ham.»

«Hva vil du nå?»

«Jeg ville gjerne gjenoppta kontakten. Jeg skrev til den gamle adressen hans, men fikk ikke noe svar.»

Mannen så på ham uten å si noe, lot øynene gli over den hvite skjorten, buksen med blanke knær og de slitte skoene. «Hva driver du med?»

«Jeg er taxisjåfør. Bilen står utenfor.»

«La meg ta en titt på den.»

De gikk ut, og mannen betraktet Mercedesen, nikket anerkjennende til den velholdte lakken. Han åpnet døren og trakk i panserspaken. Så åpnet han panseret og lente seg over motoren. «Hvordan vet jeg at du snakker sant?» sa han.

Leon trakk på skuldrene. «Jeg bryr meg ikke om politikk. La de som styrer, styre. Så lenge jeg får en inntekt til å leve av, og blir latt i fred, så lar jeg alle andre i fred.»

Mannen rettet seg opp og gikk tett inntil ham. «Det kommer alle slags kunder her. Jeg pleier raskt å kunne se for meg hvem jeg har med å gjøre. Om det er en kunde som vil gjøre opp for seg, om det er en som vil klage på arbeidet jeg utfører, om det er en som kommer med en stjålet bil, eller om det er noen som kommer i et annet ærend. Jeg greier ikke å plassere deg.»

«Jeg vet ikke hva jeg skal gjøre for å overbevise deg.»

«Hva var Javeds favorittrett?»

«Ghormeh sabzi med ris.»

«Hvilket fotballag holdt han med?»

«Esteghlal, så klart. Hvem andre?»

«Utenlandske?»

«Der gikk han seg vill. Vaklet mellom Real Madrid og Chelsea. Like ille begge to.»

Mannen gned seg over stålullskjegget og nikket. «Han svarer ikke oss heller.»

«På hvor lenge?»

«Ikke de siste to ukene. Før det pleide vi å skype minst en gang i uka og oppdatere hverandre på e-post. Mest moren, da.»

«Jeg skjønner godt at dere er urolige.»

«Vi fikk besøk. De sa vi måtte si ifra hvis han kontaktet oss.»

Leon så seg omkring. «Da er det ikke usannsynlig at de følger med på hvem som kommer hit.»

«Er det et problem for deg?»

«Jeg kom for at du skulle se om det er nødvendig å justere forgasseren.»

«Godt, da er vi enige,» sa mannen og lente seg over motoren igjen.

Leon så opp mot solen som sto høyt på himmelen. Han tørket skjorteermet mot pannen, fisket opp en flaske med vann fra hanskerommet og drakk begjærlig.

